Beatissime pater. Alias s. v. deuoto vestro Hermanno Jacobi presbitero, vicecurato parrochialis ecclesie in Loya Aboensis diocesis, graciam fecit expectatiuam de data currente de beneficio ecclesiastico cum cura uel sine cura, eciam si canonicatus et prebenda fuerit, ad collacionem etc:a episcopi, prepositi singulorumque canonicorum et personarum Aboensis ecclesie spectante, vt in supplicacione originali continetur. Verum, pater sancte, dictus Hermanus, quia in dicta diocesi non sunt collegiate ecclesie et propter regulas cancellarie littere super dicta expectatiua ad canonicatum et prebendam in cathedrali taliter expedirj non possunt, modicum fructum reportare [timet]. Dignetur igitur s. v. litteras super dicta gracia et de dicta data conficiendas eciam ad canonicatum et prebendam in cathedrali scilicet in dicta Aboensi ecclesia expedirj mandare de gracia speciali, regulis cancellarie et alijs in contrarium facientibus non obstantibus quibuscunque. – Concessum. G. Conseranensis. Datum Rome, apud Sanctos apostolos, septimo jdus decembris anno quartodecimo.